དེ་དུས་དངོས་གནས་ནད་གཞི་དྲག་སྐྱེད་ཡག་པོ་བྱུང་ནའང་ཞིང་པའི་རྒྱུན་གཏན་གྱི་བདེ་སྲུང་ཆ་རྐྱེན་དང་འཚོ་བཅུད་ཀྱི་ཆ་རྐྱེན་ཧ་ཅང་ཞན་པས་ན་ནིང་དགུན་ཁ་ནས་བཟུང་གཟུགས་གཞི་ཇེ་ཞན་དུ་སོང་སྟེ་ཕྱི་ལ་སོ་ནམ་བྱེད་པར་འགྲོ་མ་ཐུབ་པ་མ་གཏོགས་ཁྱིམ་དུ་དུད་འགྲོའི་གཡོག་བྱེད་དང་།གྱོན་ཆས་དང་།སྒྱེ་ཕད།སྒ་ཐག་ཆས།ནང་མིའི་ལྷམ་སྒྲོག་རྒྱུ་སོགས་གང་ལྟར་ཉིན་གང་ཅི་ཞིག་མ་ཚར་བར་སྡོད་ཀྱི་ཡོད་ལུགས་སྐོར་རྗེས་སུ་ཤེས་བྱུང་།རྣམ་ཀུན་ནས་ལུས་ཁམས་ལྕི་བས་ཨ་མས་ཉལ་སར་ཡུན་རིང་ལུས་དོགས་སེམས་ཁྲལ་བྱེད་པར་མ་ཟད་པ་ཕ་རང་ཉིད་ཀྱིས་ཀྱང་ངོས་འཛིན་དེ་རང་བྱས་ཏེ་བློ་མི་བདེ་བའི་ངང་ཨ་མ་ལངས་ཨ་མ་ཁྱོད་ཁག་པོ་བཟོ་ཡི་རེདཅེས་བརྗོད་མྱོང་མོད།འོན་ཀྱང་དོན་དངོས་ཐོག་ཚེ་གཅིག་རིང་ལས་ཀ་མ་བྱས་པར་ཉིན་གཅིག་ཀྱང་མ་བཞུགས་པ་དང་།མི་ཡུལ་ལས་གཏན་དུ་བྲལ་ཉིན་གྱི་ཁ་ས་དེར་ཡང་ད་དུང་རེའུ་དང་ལུ་གུའི་གཡོག་བྱེད་བྱས་ཏེ་མཐར་ཉིན་གཉིས་པའི་ཕྱི་དྲོ་ཐམས་ཅད་བཞག་སྟེ་ཐག་རིང་གི་ལམ་དུ་བཞུད་པ་ནི་དངོས་གནས་ཡིད་ཆེས་དཀའ་བ་དང་བློ་ཕམ་ཚད་མེད་སྐྱེ་དགོས་པ་ཞིག་ཡིན་ལ།དེ་ལྟའི་འཆི་བཟོད་བདེ་པོ་ལ་མི་གཞན་གྱིས་ཀྱང་ཡིད་སྨོན་བྱེད་ཀྱི་ཡོད་པས་དེ་ནི་ངེད་མ་བུ་རྣམས་ཀྱི་སེམས་གསོ་འབའ་ཞིག་ཀྱང་ཡིན།